CELEX: 32021D1774
Language: hr
Date: 2021-10-05 00:00:00
Title: Provedbena odluka Vijeća (EU) 2021/1774 od 5. listopada 2021. o izmjeni Provedbene odluke (EU) 2018/1493 kojom se Mađarskoj odobrava uvođenje posebne mjere odstupanja od članka 26. stavka 1. točke (a) te članaka 168. i 168.a Direktive 2006/112/EZ o zajedničkom sustavu poreza na dodanu vrijednost

11.10.2021   
               
               
                  HR
               
               
                  Službeni list Europske unije
               
               
                  L 360/108
               
            
         PROVEDBENA ODLUKA VIJEĆA (EU) 2021/1774
         od 5. listopada 2021.
         o izmjeni Provedbene odluke (EU) 2018/1493 kojom se Mađarskoj odobrava uvođenje posebne mjere odstupanja od članka 26. stavka 1. točke (a) te članaka 168. i 168.a Direktive 2006/112/EZ o zajedničkom sustavu poreza na dodanu vrijednost
         VIJEĆE EUROPSKE UNIJE,
         uzimajući u obzir Ugovor o funkcioniranju Europske unije,
         uzimajući u obzir Direktivu Vijeća 2006/112/EZ od 28. studenoga 2006. o zajedničkom sustavu poreza na dodanu vrijednost (1), a posebno njezin članak 395. stavak 1. prvi podstavak,
         uzimajući u obzir prijedlog Europske komisije,
         budući da:
         
                     (1)
                  
                  
                     Odstupajući od članaka 168. i 168.a Direktive 2006/112/EZ, Provedbenom odlukom Vijeća (EU) 2018/1493 (2) Mađarskoj je odobreno da do 31. prosinca 2021. primjenjuje posebnu mjeru koja se sastoji, s jedne strane, od toga da se na razinu od 50 % ograniči pravo na odbitak poreza na dodanu vrijednost (PDV) na troškove povezane s osobnim automobilima koji se ne upotrebljavaju isključivo u poslovne svrhe, i s druge strane, odstupajući od članka 26. stavka 1. točke (a) te direktive, od toga da se isporukom usluga uz naknadu ne smatra upotreba u neposlovne svrhe osobnog automobila koji je dio imovine poduzeća poreznog obveznika ako taj automobil podliježe ograničenju odobrenom u skladu s člankom 1. te provedbene odluke („posebna mjera”).
                  
               
                     (2)
                  
                  
                     Dopisom koji je Komisija zaprimila 25. veljače 2021. Mađarska je zatražila odobrenje za nastavak primjene posebne mjere („zahtjev za produljenje”).
                  
               
                     (3)
                  
                  
                     Na temelju članka 395. stavka 2. drugog podstavka Direktive 2006/112/EZ Komisija je dopisima od 7. travnja 2021. proslijedila zahtjev za produljenje ostalim državama članicama. Komisija je dopisom od 8. travnja 2021. obavijestila Mađarsku da ima sve informacije potrebne za razmatranje zahtjeva za produljenje.
                  
               
                     (4)
                  
                  
                     Na temelju članka 5. Provedbene odluke (EU) 2018/1493 Mađarska je uz zahtjev za produljenje podnijela izvješće koje uključuje preispitivanje postotka utvrđenog za odbitak PDV-a. Na temelju trenutačno dostupnih informacija, odnosno iskustava iz poreznih revizija i statističkih podataka o uporabi osobnih automobila u privatne svrhe, Mađarska u zahtjevu za produljenje potvrđuje da je ograničenje od 50 % i dalje opravdano i primjereno. Nadalje, pojednostavnjujući naplatu PDV-a posebnom mjerom djelotvorno je smanjeno administrativno opterećenje poduzećâ i poreznih tijela. Posebnom mjerom istodobno se sprječava utaja poreza do koje dolazi netočnim vođenjem evidencije. Mađarskoj bi stoga trebalo odobriti nastavak primjene posebne mjere.
                  
               
                     (5)
                  
                  
                     Produljenje posebne mjere trebalo bi vremenski ograničiti kako bi se omogućila evaluacija njezine djelotvornosti i prikladnosti postotka. Mađarskoj bi stoga trebalo odobriti nastavak primjene posebne mjere tijekom ograničenog razdoblja, do 31. prosinca 2024.
                  
               
                     (6)
                  
                  
                     Ako Mađarska smatra da je potrebno produljenje odobrenja nakon 2024., trebala bi najkasnije do 31. ožujka 2024. dostaviti Komisiji zahtjev za produljenje i izvješće koje uključuje preispitivanje primijenjenog postotka ograničenja.
                  
               
                     (7)
                  
                  
                     Posebna mjera imat će zanemariv učinak na ukupni iznos poreznog prihoda koji je naplaćen u fazi konačne potrošnje i neće imati negativan učinak na vlastita sredstva Unije koja proizlaze iz PDV-a.
                  
               
                     (8)
                  
                  
                     Provedbenu odluku (EU) 2018/1493 trebalo bi stoga na odgovarajući način izmijeniti,
                  
               DONIJELO JE OVU ODLUKU:
         
            Članak 1.
            Članak 5. Provedbene odluke (EU) 2018/1493 zamjenjuje se sljedećim:
            
               
                  „Članak 5.
                  Ova se Odluka primjenjuje od 1. siječnja 2019. do 31. prosinca 2024.
                  Svaki zahtjev za produljenje odobrenja predviđenog u ovoj Odluci podnosi se Komisiji do 31. ožujka 2024. zajedno s izvješćem koje uključuje preispitivanje postotka navedenog u članku 1.”.
               
            
         
         
            Članak 2.
            Ova Odluka proizvodi učinke od dana priopćenja.
         
         
            Članak 3.
            Ova je Odluka upućena Mađarskoj.
         
         
            Sastavljeno u Luxembourgu 5. listopada 2021.
            
               
                  Za Vijeće
               
               
                  Predsjednik
               
               A. ŠIRCELJ
            
         
         
            (1)  SL L 347, 11.12.2006., str. 1.
         
         
            (2)  Provedbena odluka Vijeća (EU) 2018/1493 od 2. listopada 2018. kojom se Mađarskoj odobrava posebna mjera odstupanja od članka 26. stavka 1. točke (a) te članaka 168. i 168.a Direktive 2006/112/EZ o zajedničkom sustavu poreza na dodanu vrijednost (SL L 252, 8.10.2018., str. 44.).